Raši, Richard, minister investícií, regionálneho rozvoja a informatizácie SR (2024-04-23):
Príjemný dobrý deň prajem. Dobré ráno, ctené dámy kolegyne, vážení páni kolegovia, vážený pán predsedajúci, vážená pani ministerka, dovoľte mi, aby som uviedol návrh novely zákona o verejnom obstarávaní, ktorá možno prinesie veľkú diskusiu, množstvo rozličných názorov, ale chcem povedať, že ide o návrh novely zákona o verejnom obstarávaní, ktorá, ktorej myšlienka nevznikla na ministerstve ani našom a ani na iných, ale ktorej myšlienka, idea, prečo zmeniť verejné obstarávanie, vznikla v našich regiónoch. Tento návrh novely zákona je robený preto, lebo sme boli požiadaní starostami, primátormi, mnohými županmi alebo manažérmi sociálnych zariadení, škôl, škôlok, rozličných organizácií a všetkých tých, ktorí sú verejnými obstarávateľmi a sú povinní obstarávať. To, čo sa v novele zákona nachádza, je iba o tom, aby verejné obstarávanie na Slovensku nebolo brzdou čerpania verejných prostriedkov, či sú to prostriedky štátu, alebo sú to prostriedky eurofondové, alebo sú to finančné prostriedky miest a obcí, ak ich teda aj v dnešnej dobe náhodou ešte majú. Novela zákona je v prvom čítaní, prešla riadnym pripomienkovým konaním, oproti prvotnému návrhu bola čiastočne upravená. Samozrejme, toto prvé čítanie vnímam aj ako priestor na výmenu názorov a zároveň priestor na to, aby sme v druhom čítaní tento zákon ešte upravili tak, ako to bude nevyhnutné. Naším jediným limitom sú požiadavky, direktívy, smernice Európskej únie. Tento zákon bude odkomunikovaný aj na príslušnom DG v Bruseli tak, aby jeho finálna podoba nijako neohrozila čerpanie európskych prostriedkov. Čiže je to návrh, ktorý nám vytvorili regióny, ktorý vytvorili zástupcovia, ktorí v nich pracujú, a ktorý budeme komunikovať a dotiahneme do finálnej verzie tak, aby bol akceptovaný a zároveň aby výrazne urýchlil verejné obstarávanie. Jedinou myšlienkou tohto zákona je urýchliť verejné obstarávanie, aby sa verejné obstarávanie najmä v našich mestách, obciach alebo v akomkoľvek, u obstarávateľa nestalo prekážkou čerpania finančných prostriedkov. Na tento zákon aj v medzirezortnom pripomienkovom konaní bola obrovská škála názorov a musím povedať, že tento zákon, ktorý predkladám, neodráža ani jednu, ani druhú požiadavku. Boli tu požiadavky vrátane hromadnej pripomienky na výrazné sprísnenie zákona, boli tu požiadavky na výrazne väčšie uvoľnenie limitov, ktoré sme tam nastavili, a verím, že aj v rozprave aj v druhom čítaní prídu návrhy aj na sprísnenie, ale aj na uvoľnenie limitov. Pretože mnohí, najmä tí, ktorí sú dennodenne konfrontovaní s verejným obstarávaním, vyžadujú to, aby obstarávanie bolo prostriedkom a nie prekážkou na dosiahnutie cieľa, lebo tým jediným cieľom okrem bežného života našich organizácií je aj zvyšovanie kvality života ľudí v regiónoch. Prinášame zmeny v limitoch. Prinášame zásadný posun zo sumy 10-tisíc na sumu 50-tisíc, kedy obstarávania pod touto sumou idú mimo zákona o verejnom obstarávaní. Prinášame zmenu v obstarávaní tovarov a služieb, kde posúvame hranicu na úroveň, ktorú od nás vyžaduje Európska komisia, a to je úroveň 221-tisíc. Posúvame hranice podlimitných zákaziek. Tu ideme teda ešte pod to, čo je možné z hľadiska nariadení Európskej únie, posúvame obstarávanie stavebných prác v hodnote 800-tisíc bez DPH na možnosť troch ponúk. V sume od 800-tisíc bez DPH do milióna a pol je povinnosť zverejňovania vo vestníku, ale zároveň vylučujeme možnosť podávania námietok. Vylučujeme to, čo od nás Európska únia nevyžaduje, a to sú takzvané žiadosti o nápravu. Možno to mnohým z vás, ktorí neobstarávate, veľa nehovorí, ale je to prvok, ktorý sme si vymysleli my a v žiadnych nariadeniach alebo požiadavkách z Európskej komisie nie je. Tá najzásadnejšia pripomienka, ktorou bývame konfrontovaní pri podávaní tohto zákona, je, že znižujeme transparentnosť a vytvárame priestor na možnú korupciu obstarávateľov. Ja odpovedám, ja som tento zákon netvoril, pretože to bola moja túžba a cieľ a o ničom inom som nesníval, ja obstarávať nebudem, keď obstaráva ministerstvo, keď obstarávajú možno veľké mestá alebo veľké obstará... alebo veľké organizácie, tak tie limity, ktoré sú nastavené, sa ich mnohokrát ani netýkajú, pretože tie limity prekročujú z dôvodu svojej veľkosti, ale celý tento zákon sme urobili ako prejav dôvery voči tým, ktorí obstarávať budú. A pre mňa je tento zákon prejavom dôvery voči našim starostom, voči našim primátorom, voči našim županom, pretože som presvedčený, že žiaden limit nemôže byť prostriedkom na to, aby sa niečo nekalé neudialo, keď to ten, ktorý obstaráva, urobiť chce. Čiže keď bol limit mimo zákon o verejnom obstarávaní 10-tisíc a teraz je 50-tisíc, som presvedčený, že keď niekto chcel podvádzať, tak to robil aj teraz a ten limit ho jednoducho nezastaví. Na druhej strane, keďže najčastejšie argumentujem našimi starostami a primátormi, hovorím o tom, že málokto je v štáte pod väčšou verejnou kontrolou, ako sú tí, ktorí riadia naše mestá, obce alebo naše kraje. Stále platí, že je nevyhnutnosť mať podpísané zmluvy v centrálnom registri zmlúv, stále platí povinnosť zverejňovať objednávky a faktúry, stále platí fakt, že naši starostovia a primátori sú kontrolovaní občanmi mesta, sú kontrolovaní neziskovými organizáciami, tretím sektorom, občianskymi združeniami. Stále platí, že každý, kto riadi naše mestá a obce, je kontrolovaný napríklad hlavným kontrolórom, je kontrolovaný zastupiteľstvom. Stále platí, že máme Najvyšší kontrolný úrad, ktorý robí pravidelné kontroly hospodárenia. Stále platí zákonná povinnosť vynakladať prostriedky hospodárne. Čiže... a stále platí aj to, že tu máme zákon o finančnej kontrole, o samospráve a tak ďalej a tak ďalej. Čiže naozaj som presvedčený úprimne a potvrdili nám to aj stretnutia v našich regiónoch, kde sme sa stretli naozaj so stovkami primátorov a starostov bez ohľadu na to, akú politickú stranu, zoskupenie, alebo či sú nezávislí. A musím povedať, že naozaj máme pri tomto zákone stopercentnú podporu. Stále platí to, že tento zákon je naozaj nie pre nás, ale je pre tých, ktorí riadia život v našich mestách, obciach a krajoch a ktorí dostali legitímnu dôveru, aby tie, tých... život občanov v našej krajine riadili. Teším sa na diskusiu, teším sa aj na to, čo sa udeje medzi prvým a druhým čítaním, lebo ako som povedal, sme otvorení dobrým návrhom, ktoré prídu. Niektoré pozmeňujúce návrhy budeme určite dávať. Reagujeme aj na možnosti aplikačnej praxe. Okrem spomínaných limitov dávame možnosť tomu, kto verejné obstarávanie kontroluje, teda Úradu pre verejné obstarávanie, aby sa mohol rozhodnúť, akú pokutu dá. Teraz to bolo zo zákona 5 % bez ohľadu na mieru pochybenia, teraz môže byť táto pokuta od 0,1 do 5 %. Opakujem, nebudeme to robiť my ani žiadne ministerstvo, budú to robiť odborníci z úradu verejného, z Úradu pre verejné obstarávanie na základe metodiky, ktorú si urobia. Dali sme možnosť odpustenia pokuty. Táto možnosť vznikla zase na základe požiadavky samospráv, ktoré mali veľký problém pri stavaní sociálnych bytov, kde v dobrej viere na základe pokynov postavali sociálne byty, dostali pokuty a kvôli týmto pokutám, ktoré, do ktorých boli navedení, teda neurobili to zámerne ani so zlým úmyslom, kvôli týmto pokutám našim samosprávam hrozí to, že sa dostanú postupne do nútenej správy. Takže nehľadajme v tomto zákone nič, čo by si nevyžadoval náš región. A opakujem, išli sme štandardným procesom, komunikovali sme so všetkými, komunikovať budeme a ja verím, že od 1. 7. 2024 vojde tento zákon do platnosti tak, aby spĺňal všetko to, čo naše regióny vyžadujú, a zároveň všetky podmienky a pripomienky, ktoré prídu z oblasti DG REGIO, ktoré má na starosti život v našich regiónoch. Takže ďakujem veľmi pekne a teším sa na plodnú diskusiu.